CELEX: 32017D0887
Language: sk
Date: 2017-05-22 00:00:00
Title: Vykonávacie rozhodnutie Komisie (EÚ) 2017/887 z 22. mája 2017 o opatreniach na prevenciu pred zavlečením vírusu slintačky a krívačky z Tuniska do Únie a o zmene vykonávacieho rozhodnutia (EÚ) 2017/675 [oznámené pod číslom C(2017) 3221] (Text s významom pre EHP )

24.5.2017   
            
            
               SK
            
            
               Úradný vestník Európskej únie
            
            
               L 135/25
            
         VYKONÁVACIE ROZHODNUTIE KOMISIE (EÚ) 2017/887
   z 22. mája 2017
   o opatreniach na prevenciu pred zavlečením vírusu slintačky a krívačky z Tuniska do Únie a o zmene vykonávacieho rozhodnutia (EÚ) 2017/675
   
      
         [oznámené pod číslom C(2017) 3221]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 6,
   so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 5,
   keďže:
   
               (1)
            
            
               V smernici 91/496/EHS sa stanovujú zásady veterinárnych kontrol zvierat, ktoré vstupujú na územie Únie z tretích krajín. Stanovujú sa v nej opatrenia, ktoré môže Komisia prijať, ak sa prejaví choroba, ktorá môže predstavovať vážne riziko pre zdravie zvierat alebo verejné zdravie, alebo sa takáto choroba rozšíri na území tretej krajiny.
            
         
               (2)
            
            
               V smernici 97/78/ES sa stanovujú zásady veterinárnych kontrol výrobkov, ktoré vstupujú na územie Únie z tretích krajín. Stanovujú sa v nej opatrenia, ktoré môže Komisia prijať, ak sa prejaví choroba, ktorá môže predstavovať vážne riziko pre zdravie zvierat alebo verejné zdravie, alebo sa takáto choroba rozšíri na území tretej krajiny.
            
         
               (3)
            
            
               Slintačka a krívačka je jednou z najnákazlivejších chorôb hovädzieho dobytka, oviec, kôz a ošípaných. Vírus, ktorý ju vyvoláva, má potenciál rýchlo sa šíriť, predovšetkým prostredníctvom výrobkov získaných z nakazených zvierat a kontaminovaných neživých predmetov vrátane dopravných prostriedkov (napr. vozidiel na prepravu hospodárskych zvierat). Zároveň môže vírus v kontaminovanom prostredí pretrvať mimo hostiteľského zvieraťa v závislosti od teploty aj niekoľko týždňov.
            
         
               (4)
            
            
               Po výskyte ohnísk slintačky a krívačky v Alžírsku sa prijatým vykonávacím rozhodnutím Komisie (EÚ) 2017/675 (3) stanovili na úrovni Únie ochranné opatrenia, ktorými sa zohľadňuje prežitie vírusu slintačky a krívačky v prostredí a jeho potenciálne cesty prenosu.
            
         
               (5)
            
            
               Uvedenými opatreniami sa stanovilo primerané čistenie a dezinfekcia vozidiel a plavidiel na prepravu hospodárskych zvierat z Alžírska, ktoré do Únie vstupujú buď priamo, alebo cez územie Maroka alebo Tuniska, keďže ide o najvhodnejší spôsob znižovania rizika rýchleho prenosu vírusu na veľké vzdialenosti.
            
         
               (6)
            
            
               Tunisko 28. apríla 2017 oznámilo potvrdenie výskytu ohniska slintačky a krívačky sérotypu A na svojom území. Rovnaké ochranné opatrenia, aké sa uplatňujú v prípade Alžírska, by sa preto mali uplatňovať aj v prípade Tuniska.
            
         
               (7)
            
            
               Uvedené opatrenia by sa mali vzťahovať na každé vozidlo na prepravu hospodárskych zvierat z Alžírska a Tuniska, a to aj v prípade, že na územie Únie vstúpi cez akúkoľvek tretiu krajinu.
            
         
               (8)
            
            
               Vykonávacie rozhodnutie (EÚ) 2017/675 by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto rozhodnutí by sa mali uplatňovať počas obdobia, vďaka ktorému sa bude môcť úplne vyhodnotiť vývoj slintačky a krívačky v postihnutých oblastiach.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Vykonávacie rozhodnutie (EÚ) 2017/675 sa mení takto:
   
               1.
            
            
               názov sa nahrádza takto:
               „o opatreniach na prevenciu pred zavlečením vírusu slintačky a krívačky z Alžírska a Tuniska do Únie“;
            
         
               2.
            
            
               v článku 2 ods. 1 a v článku 3 ods. 1 sa slová:
               „z Alžírska – buď priamo alebo tranzitom cez Maroko alebo Tunisko –“
               nahrádzajú slovami:
               „z Alžírska a Tuniska, buď priamo alebo tranzitom cez akúkoľvek ďalšiu tretiu krajinu“;
            
         
               3.
            
            
               v článku 3 ods. 2 a článku 4 sa slovo „Alžírska“ nahrádza slovami „Alžírska a Tuniska“;
            
         
               4.
            
            
               v názve prílohy I a v názve prílohy II sa slová:
               „z Alžírska alebo prichádzajúceho z Alžírska cez Maroko alebo Tunisko“;
               nahrádzajú slovami:
               „z Alžírska a Tuniska, buď priamo alebo tranzitom cez akúkoľvek ďalšiu tretiu krajinu“.
            
         Článok 2
   Toto rozhodnutie je určené členským štátom.
   
      V Bruseli 22. mája 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 268, 24.9.1991, s. 56.
   
      (2)  Ú. v. ES L 24, 30.1.1998, s. 9.
   
      (3)  Vykonávacie rozhodnutie Komisie (EÚ) 2017/675 zo 7. apríla 2017 o opatreniach na prevenciu pred zavlečením vírusu slintačky a krívačky z Alžírska do Únie (Ú. v. EÚ L 97, 8.4.2017, s. 31).